1960-рэ илъэсым «Адыгабзэм изэхэф гущыIалъэу» ХьэтIэнэ Абдулэрэ КIэрэщэ Зайнабрэ зэхагъэуцуагъэр (редакторхэр: Даур Хьазрэт, Лъэустэн Юсыф, Мыхьэмэджэнэ Юныс) къыдэкIыгъ. ГущыIалъэм гущыIэ мин 17 фэдиз къыдэхьагъ. Авторхэм гущыIапэм зэрэщатхырэмкIэ, «1950-рэ илъэсым ХьэтIэнэ Абдулэ гущыIэхэр ыугъоеу ригъэжьэгъагъ. Ащ гущыIэ мини 9 фэдиз къыугъоигъагъ. ГущыIалъэм Iоф дашIэ зэхъум адырэ гущыIэхэр КIэрэщэ Зайнаб хигъэхъожьыгъэх. АдыгабзэкIэ гущыIэхэр зэхэфыгъэнхэм ыкIи ахэр къэзгъэнэфэрэ гущыIэухыгъэхэр угъоигъэнхэм ХьатIанэм Iоф адишIагъ. КIэращым гущыIалъэм дэхьащт гущыIэхэр къыхихыгъэх, гущыIэ статьям (словарнэ статьям) иапэрэ редакцие (гущыIэхэм ямэхьанэ якъэгъотын, ахэм язэхэфын, идиомэхэм якъыхэгъэщын) яхьылIэгъэ Iофыгъохэр зэшIуихыгъэх, адыгэ гущыIэхэм яграмматикэ нэшанэхэр къыгъэлъэгъуагъэх, гущыIэхэр урысыбзэкIэ зэридзэкIыгъэх».